《邹小山宗伯茄豆帧子为章书亭镇帅题》
清代·朱景英

东坡在岐亭，力持杀生戒。谓同鸡豚饱，曷勿芦菔芥。

齐民有要术，蔬圃细亦大。所以渤海守，计口筹韭薤。

烹菽及脯茄，古籍均纪载。厥性详义疏，本草备图绘。

清绝让乡翁，写生出时辈。馀事貌纤种，紫绿粉琐碎。

豆棚瓜架间，手摘可一再。游戏往往然，兹幅尤狡狯。

想当贵盛时，割炙恣所快。一朝厌芗腥，食单美生菜。

沿篱既吾茹，落苏亦吾爱。涉笔偶及之，肉食料可废。

列鼎故自豪，所味乃沆瀣。明公得此意，见画辄欲拜。

属题心郑重，饕餮期一汰。养福兼养财，养生此其概。

载绎东坡言，噬嗑义不昧。誓当涤三庭，常餐佐粗粝。

作者简介：湖南武陵人，字幼芝，一字梅冶，晚号研北翁。乾隆十五年解元。历任宁德知县，台湾鹿耳门同知，北路理番同知。工汉隶。尝纂修《沅州府志》。有《海东日札》、《畬经堂集》、《研北诗馀》。